**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

 **Nr. \_\_\_\_\_\_\_\_\_ /\_\_\_\_\_\_\_\_\_\_**

**REFERAT DE APROBARE**

 **la proiectul de hotărâre privind aprobarea rezultatului final al evaluării managementului la Biblioteca Municipală Câmpulung Moldovenesc, pentru anul 2023**

 Biblioteca Municipală Câmpulung Moldovenesc este o instituţie publică de cultură de interes municipal, având forma juridică nonprofit, conform Legii bibliotecilor nr. 334/2002, cu modificările și completările ulterioare, ce funcționează sub autoritatea Consiliului Local al municipiului Câmpulung Moldovenesc și a Primarului municipiului Câmpulung Moldovenesc.

 Misiunea Bibliotecii Municipale Câmpulung Moldovenesc este constituirea, organizarea, prelucrarea, dezvoltarea și conservarea colecțiilor de cărți, publicațiilor seriale, a altor documente de bibliotecă și a bazelor de date pentru a facilita utilizarea acestora în scop de informare, cercetare, educație sau recreere, precum și inițierea, organizarea și desfășurarea de proiecte și programe culturale, inclusiv în parteneriat cu alte instituții publice de profil.

Având în vedere necesitatea îndeplinirii misiunii propuse de către instituția publică de cultură și desfășurarea în bune condiții a activității în cadrul bibliotecii municipale după finalizarea lucrărilor de reabilitare și modernizare, în perioada 03.08.2022 – 12.09.2022 s-a desfășurat concursul de proiecte de management organizat în vederea ocupării postului vacant de manager la Biblioteca Municipală Câmpulung Moldovenesc.

 Concursul s-a desfășurat în conformitate cu prevederile Ordonanței de Urgență a Guvernului nr.189/2008 privind managementul instituțiilor publice de cultură, cu modificările și completările ulterioare și ale Hotărârii Consiliului Local nr. 81 din 27 august 2020 privind aprobarea organizării concursului de proiecte de management la Biblioteca Municipală Câmpulung Moldovenesc, modificată prin Hotărârea Consiliului Local nr. 40 din 28 aprilie 2022.

Prin Hotărârea Consiliului Local nr. 103 din 29 septembrie 2022 s-a aprobat rezultatul final al concursului de proiecte de management precum și proiectul de management câștigător, prezentat de doamna Bogoș Nicoleta-Petronela, urmând ca în termen de 30 de zile lucrătoare de la data aducerii la cunoștinta publică a rezultatului final al concursului, câștigătorul acestuia și primarul municipiului Câmpulung Moldovenesc să încheie contractul de management.

În data de 31.10.2022 s-a încheiat contractul de management nr. 35581/31.10.2022, pe durată determinată, producând efecte de la data de 01.11.2022 până la data de 31.10.2026, data încetării termenului pentru care a fost întocmit și aprobat proiectul de management.

 Conform prevederilor art. 36 din Ordonanța de Urgență nr.189 din 25 noiembrie 2008 privind managementul instituțiilor publice de cultură, cu modificările și completările ulterioare și art. 9 alin.(1) și art 10 alin.(3) lit. a) – Capitolul VII din Contractul de management 35581/31.10.2022, *evaluarea managementului se face anual* și final pe baza Regulamentului de organizare și desfășurare a evaluării managementului, verificând modul în care au fost realizate obligațiile asumate prin contractul de management, în raport cu resursele financiare alocate, iar prima perioada evaluată cuprinde și anul 2022, mai exact perioada cuprinsă între data de 01.11.2022 și 31.12.2023.

 În acest sens, prin Hotărârea Consiliului Local nr.35 din 28 martie 2024 a fost aprobat *regulamentul de organizare și desfășurare a evaluării anuale a managementului la Biblioteca Municipală Câmpulung Moldovenesc, pentru perioada 01.11.2022 – 31.12.2023.*

Conform prevederilor regulamentului menționat anterior, în perioada *08.04.2024 - 12.04.2024*, membrii Comisiei de evaluare numiți prin Dispoziția primarului nr.119 din 29 martie 2024 *au analizat individual Raportul de activitate pentru anul 2023* la Biblioteca Municipală Câmpulung Moldovenesc, depus de managerul bibliotecii, doamna Bogoș Nicoleta-Petronela, iar în data de *16.04.2024*, a avut loc cea de-a doua etapă a evaluării, respectiv *interviul.*

 În urma desfășurării celor două etape ale evaluării managementului la Biblioteca Municipală Câmpulung Moldovenesc, pentru anul 2023, membrii Comisiei de evaluare, au stabilit rezultatul final al evaluării, ***nota 9.88 .***

 Comisia de evaluare concluzionează că managementul desfășurat la Biblioteca Municipală Câmpulung Moldovenesc în anul 2023, de către doamna manager Bogoș Nicoleta-Petronela, este conform Programului minimal pentru anul 2023. Drept urmare, se continuă contractul de management, conform Proiectului de management, cu managerul Bibliotecii Municipale Câmpulung Moldovenesc – doamna Bogoș Nicoleta-Petronela.

 În conformitate cu prevederile art.42 alin. (4) din Ordonanța de urgență nr. 189 din 25 noiembrie 2008 privind managementul instituţiilor publice de cultură, *rezultatul final al evaluării se aprobă prin ordin sau dispoziţie a autorităţii, după caz*.

 Cu aceste explicații, propun spre analiză și aprobare Consiliului Local al Municipiului Câmpulung Moldovenesc, proiectul de hotărâre privind aprobarea rezultatului final al evaluării managementului la Biblioteca Municipală Câmpulung Moldovenesc, pentru anul 2023.

**PRIMAR,**

**Negură Mihăiță**